अनुमानों के मुताबिक़ पिछले वर्ष सैन्य संघर्ष में बढ़ोतरी दर्ज़ की गई है और इसके चलते महिलाओं को लिंग आधारित हिंसा का सामना करना पड़ा है.
युद्ध का किसी भी देश की आबादी पर और सामाजिक ताने-बाने पर बहुत गहरा प्रभाव पडता है. युद्ध कहीं न कहीं लोगों की सेहत पर, शिक्षा पर और सर्वांगीण विकास को भी व्यापक स्तर पर प्रभावित करता है. यूरोप, पश्चिम एशिया और अफीक्रा के एक बड़े हिस्से में जिस प्रकार से भीषण युद्ध छिड़ रहे हैं, उनसे ये स्पष्ट हो गया है कि इनके नतीज़े बहुत घातक होते हैं और ये सिर्फ़ लड़ाई के मोर्चों पर ही नहीं दिखाई देते हैं, बल्कि इसके परिणाम दूरगामी होते हैं और दूर-दूर तक दिखाई देते हैं. इन युद्धों के नतीज़ों की बात करें तो ये प्रभावित इलाक़ों में व्यापक स्तर पर विनाश के साथ ही सामुदायिक ताने-बाने को तहस-नहस कर देते हैं. युद्ध का यह असर न केवल छोटी अवधि में नज़र आता है, बल्कि समाज के स्तर पर छाई यह उथल-पुथल दीर्घावधि में शांति व सौहार्द की स्थापना के प्रयासों को भी प्रभावित करती है. ऐसे युद्धग्रस्त क्षेत्रों में महिलाओं के रूप में एक अत्यधिक संवेदनशील समूह है. युद्ध से प्रभावित इलाक़ों के आंकड़ों पर नज़र डालें तो हर तीन में एक महिला ने अपनी जीवन में कभी न कभी हिंसा का सामना किया है. युद्ध की परिस्थितियों में महिलाओं की हालत बेहद नाज़ुक हो जाती है और इससे उन्हें विभिन्न प्रकार से स्वास्थ्य ख़तरों से भी रूबरू होना पड़ता है, जो बेहद ख़तरनाक हैं. संयुक्त राष्ट्र (UN) के अनुमान के मुताबिक पूरी दुनिया में लगभग 600 मिलियन महिलाएं और लड़कियां युद्ध जैसे हालातों के बीच में रहती हैं. अगर इस आंकड़े की तुलना वर्ष 2017 से की जाए तो, यह 50 प्रतिशत अधिक है. अनुमानों के मुताबिक़ पिछले वर्ष सैन्य संघर्ष में बढ़ोतरी दर्ज़ की गई है और इसके चलते महिलाओं को लिंग आधारित हिंसा का सामना करना पड़ा है. अगर सूडान का ही उदाहरण लें तो वहां 4.2 मिलियन से अधिक महिलाएं और लड़कियां ख़तरनाक परिस्थितियों में रह रही हैं. युद्धग्रस्त इलाक़ों में महिलाओं को जिन मुश्किल हालातों का सामना करना पड़ता है, उनके मद्देनज़र 25 नवंबर को मनाए जाने वाला अंतर्राष्ट्रीय महिला हिंसा उन्मूलन दिवस (International Day for the Elimination of Violence against Women) एक ऐसा अवसर पर है, जो वैश्विक स्तर पर महिला हिंसा से जुड़े व्यापक मुद्दों का बेहद ईमानदारी और तत्परता के साथ समाधान तलाशने की ज़रूरत को रेखांकित करता है.